  Майя Бывальцева 20-тӥ толшоре Удмуртиын кыкетӥзэ Лымылэсь огъяросси нуналзэ пусъёзы. Спортъя тол праздниклэн валтӥсь ужрадъёс Алнаш черкогуртысь 25-тӥ элькун гурт шудонъёслы пуктэм куас стадионын ортчозы, ивортэ улосвылысь Физкультурая, спортъя но егитъёсын ужан политикая министерстволэн пресс-службаез. Праздниклэн радлыказ: - семьяослэн тол эстафетазы (пыриськыны быгато кык бадӟымъёсын но 6-12 аресъем одӥг нылпиен семьяос); - тюбинген ӝог васькон; - куасэн бызьылон (1,3 но 5 иськеме); - лымылэсь кабъёсъя вожвылъяськон но трос мукетыз. Ужрадэ котькуд пыриськись Россиысь Спортъя министерстволэсь синпель басьтоз. Спортъя празднике вань мылкыд карисьёс пыриськыны быгато. Со понна куасэн но конькиен нискыланы быгатоно, сьӧре эм утетъя полис, шудтэм учыръёслэсь утет, спорт тӥрлык кутыны, озьы ик кышкыттэмлыкъя куронъёсты быдэсъяны кулэ. Нырысь-валысь чакланъёсъя ужрадэ 300 адями пыриськоз. Лымылэсь нуналзэ сӥё-дано усьтон 10 часын кутскоз. ВАТСАН Лымылэн огъяросси нуналэз Кусэн бызьылонъя калыккуспо федерациен 2012-тӥ арын юнматэм Лымылэн калыккуспо нуналэз (World Snow Day) улсын ортчытӥське. Тегъёс: Мерлык Спорт праздникъёс  